


(Flåm/Narvik 17.12.25)
Norway’s best Group utvider porteføljen med Narvikfjellet og Polar Park. 
Norway’s best Group (NBG) utvider med en ny sterk destinasjon i Nord-Norge. I dag blir Narvikfjellet og Polar Park del av konsernet sin produktportefølje. Med dette styrker NBG sin posisjon som en ledende aktør innen norsk reiseliv, satsingen på helårsturisme, og våre gjester sin tilgang til unike naturopplevelser i nord.
– Narvik har et stort potensial som helårs reisemål for både norske og internasjonale gjester. Med vår erfaring fra strategisk reisemålsutvikling og lokal verdiskaping, ser vi frem til å utvikle Narvik sammen med nye kollegaer og lokale aktører. For oss handler dette om å bygge videre på det gode som allerede er gjort, ikke om å starte på nytt, sier Per Brochmann, konsernsjef i Norway’s best Group. 
Brochmann trekker særlig frem kombinasjonen av natur, attraksjoner og strategisk beliggenhet som grunnlag for vekst.
– Disse faktorene gir unike muligheter for utvikling av helårsprodukter med fjord, fjell og arktiske opplevelser. Gondolen gir besøkende utsikt til fjell, fjord og nordlys, mens Polar Park tilbyr nære møter med arktisk dyreliv. Sammen utgjør de en opplevelsesplattform som vi gleder oss til å være med å videreutvikle. Med Narvik får vi et tydelig nordlig ankerpunkt i vår portefølje, sier Brochmann entusiastisk.
Styrker posisjonen som helårstilbyder av opplevelsesbasert turisme 
Med Narvikfjellet og Polar Park i porteføljen, vil Norway’s best Group tilby et helhetlig spekter av helårs, naturbaserte reiseopplevelser fra vest til nord. Vår brede portefølje gir gjestene mulighet til å oppleve det beste av Norge gjennom én samlet aktør.
Det handler om mer enn å bare utvide porteføljen.
– Dette er en strategisk satsing som gir oss flere ben å stå på. VM i alpint i 2029 vil være en katalysator for utviklingen av Narvik som reisemål. Vi ønsker å bidra med kompetanse, kommersiell kraft og internasjonal distribusjon, men også med langsiktighet. Ambisjonen er bærekraftig vekst, flere helårs arbeidsplasser og regional verdiskaping, fortsetter Brochmann.
En viktig dag for Narvikregionen 
Forte Narvik, en stiftelse etablert av Sparebanken Narvik i 2011, har vært en pådriver for utviklingen av Narvikfjellet og Polar Park.
– Dette er en stor dag for Narvik og regionen. Vi har investert mye i Narvikfjellet, men har lenge sett behovet for en sterk industriell partner som kan løfte både Narvikfjellet og Polar Park videre. Med NBG får vi en aktør med solid erfaring fra blant annet Flåm, Myrkdalen og fjordcruise. Vi er trygge på at de vil bidra til å realisere potensialet vi har her i nord, sier Roger Bergersen, styreleder i Stiftelsen Forte Narvik.
– NBG tilfører kompetanse, kommersiell kraft og et internasjonalt nettverk som gir Narvik en ny posisjon på reiselivskartet. Dette er en tidlig julegave til hele regionen, avslutter Bergersen.
– Forte Narvik har sammen med medeier Tian Utvikling i Harstad bidratt til at verdens nordligste dyrepark, Polar Park, har økt attraksjonskraften i alle kundesegmenter. Vi er stolte over hva vi har fått til, og fornøyde med å kunne selge til en aktør med enda bedre forutsetninger for å lykkes i en internasjonal konkurranse, sier Ragnar Norum styreleder i Polar Park AS.
Narvik er et strategisk og fremtidsrettet valg for NBG
Brochmann poengterer at Narvik har alt som kreves for å lykkes som helårsdestinasjon; sterkt lokalt engasjement, spektakulære attraksjoner og gode transportforbindelser med direktefly fra Europa, tog til Sverige og økende cruiseanløp. I tillegg kommer investeringer på 712 millioner kroner i forbindelse med Alpin-VM 2029.
Narvik har allerede sterke opplevelser som trekker besøkende. NBG vil være med å videreutvikle dette.
– For oss handler reiseliv om mer enn besøkstall. Det handler om langsiktig utvikling, å ta vare på naturen og bygge levende lokalsamfunn. Vi gleder oss til å skrive neste kapittel sammen med Narvik, avslutter Brochmann.

Om Norway’s best Group
Norway’s best Group AS (NBG) er et ledende norsk reiselivskonsern, med noen av Norges mest spektakulære natur- og kulturbaserte reiseopplevelser i sin portefølje. Vår hovedaktivitet foregår i Flåm og Myrkdalen. Med fyrtårnproduktene Flåmsbana og UNESCO-området Nærøyfjorden har Flåm blitt til et av de mest populære reisemålene i Norge, og i pudderparadiset Myrkdalen har vi den største skidestinasjonen på Vestlandet. I tillegg har selskapet aktivitet i Aurland, Lærdal, Geiranger og Oslo.
NBG har en årlig omsetning på vel 850 MNOK, mer enn 500 helårs- og deltidsansatte og 1,7 million gjester. Konsernet eier Myrkdalen Fjellandsby, The Fjords og 50% av Flåmsbana. Gjennom datterselskapet Norway’s best AS eier og drifter konsernet fire hotell, 14 restauranter, to bakeri, i tillegg til Flåmsbanamuseet og Aurland Skofabrikk. Selskapet har også en stor kommersiell avdeling som markedsfører og selger våre og andre aktører sine produkter til gjester over hele verden.
I Norway’s best Group AS verdsetter vi naturen, miljøet og de lokalsamfunnene vi opererer i. Ved å gjøre vårt ytterste for å redusere vår miljøpåvirkning og støtte opp rundt lokal verdiskaping, ønsker vi å bidra til en fremtidsrettet og bærekraftig reiselivsnæring.

Om Stiftelsen Forte Narvik 
Forte Narvik er en stiftelse etablert av Sparebanken Narvik.
Formålet er allmennyttig, samfunnsnyttig. Stiftelsen skal bidra til arbeidsplasser og tilrettelegge for vekst ved investering i allmenn næring.

